
Ministru kabineta noteikumi Nr. 707
Rīgā 2023. gada 5. decembrī (prot. Nr. 60 23. §)
Grozījumi Ministru kabineta 2022. gada 20. septembra noteikumos Nr. 585 "Tiesu administrācijas nolikums"
Izdoti saskaņā ar Valsts pārvaldes iekārtas likuma 16. panta pirmo daļu 
· 1. Izdarīt Ministru kabineta 2022. gada 20. septembra noteikumos Nr. 585 "Tiesu administrācijas nolikums" (Latvijas Vēstnesis, 2022, 185. nr.) šādus grozījumus:
· 1.1. izteikt 2. punktu šādā redakcijā:
· "2. Tiesu administrācijas darbības mērķis ir nodrošināt atbalstu rajonu (pilsētu) tiesu un apgabaltiesu (turpmāk – tiesa) efektīvam darbam un attīstībai, sniegt atbalstu citu tieslietu jomas institūciju darbam un attīstībai, kā arī normatīvajos aktos noteiktajos gadījumos un kārtībā nodrošināt valsts nodrošināto juridisko palīdzību (turpmāk – juridiskā palīdzība) un kompensāciju izmaksu cietušajiem. ";
· 1.2. papildināt ar 3.4. apakšpunktu šādā redakcijā:
· "3.4. apsaimniekot līdzekļus, kas paredzēti juridiskajai palīdzībai;";
· 1.3. papildināt ar 3.5. apakšpunktu šādā redakcijā:
· "3.5. apsaimniekot līdzekļus, kas paredzēti valsts kompensācijām cietušajiem, kā arī nodrošināt informatīvu atbalstu noziedzīgos nodarījumos cietušajiem.";
· 1.4. izteikt 4.2. apakšpunktu šādā redakcijā:
· "4.2. uztur un pilnveido tiesu informatīvo sistēmu, valsts vienoto datorizēto zemesgrāmatu, Izpildu lietu reģistru, elektronisko maksātnespējas uzskaites sistēmu, Valsts nodrošinātās juridiskās palīdzības reģistru un Valsts kompensācijas reģistru;";
· 1.5. izteikt 4.12. apakšpunktu šādā redakcijā:
· "4.12. sagatavo un iesniedz Tieslietu ministrijā pārskatus, priekšlikumus un ieteikumus par situāciju tiesās, kā arī par normatīvajos aktos un politikas plānošanas dokumentos paredzēto pasākumu īstenošanai un iestādes uzdevumu veikšanai nepieciešamo finansējumu no valsts budžeta;";
· 1.6. svītrot 4.16. apakšpunktu;
· 1.7. papildināt ar 4.17. apakšpunktu šādā redakcijā:
· "4.17. izmaksā juridiskajai palīdzībai paredzētos līdzekļus;";
· 1.8. papildināt ar 4.18. apakšpunktu šādā redakcijā:
· "4.18. slēdz juridiskās palīdzības līgumus ar personām, kuras saskaņā ar Valsts nodrošinātās juridiskās palīdzības likumu var būt juridiskās palīdzības sniedzēji, un norīko tos juridiskās palīdzības sniegšanai;";
· 1.9. papildināt ar 4.19. apakšpunktu šādā redakcijā:
· "4.19. izmaksā valsts kompensācijas cietušajiem;";
· 1.10. papildināt ar 4.20. apakšpunktu šādā redakcijā:
· "4.20. nodrošina tālruņa 116006 "Palīdzības dienests noziegumu upuriem" darbību, slēdzot deleģēšanas līgumu un īstenojot funkcionālo pārraudzību;";
· 1.11. papildināt ar 4.21. apakšpunktu šādā redakcijā:
· "4.21. normatīvajos aktos noteiktajos gadījumos un kārtībā nodrošina juridiskajai palīdzībai un valsts kompensācijām izmaksāto valsts budžeta līdzekļu piedziņu;";
· 1.12. papildināt ar 4.22. apakšpunktu šādā redakcijā:
· "4.22. īsteno citus ārējos normatīvajos aktos noteiktos uzdevumus.";
· 1.13. izteikt V nodaļas nosaukumu šādā redakcijā:
· "V. Noslēguma jautājumi";
· 1.14. papildināt ar 13. punktu šādā redakcijā:
· "13. Atzīt par spēku zaudējušiem Ministru kabineta 2005. gada 15. novembra noteikumus Nr. 869 "Juridiskās palīdzības administrācijas nolikums" (Latvijas Vēstnesis, 2005, 186. nr.).";
· 1.15. papildināt ar 14. punktu šādā redakcijā:
· "14. Tālruņa 116006 "Palīdzības dienests noziegumu upuriem" darbības nodrošināšanas izpildē Tiesu administrācijai kā Juridiskās palīdzības administrācijas saistību pārņēmējai ir saistošs līgums, kas noslēgts ar biedrību "Skalbes". ";
· 1.16. papildināt ar informatīvo atsauci uz Eiropas Savienības direktīvām šādā redakcijā:
· "Informatīva atsauce uz Eiropas Savienības direktīvu
· Noteikumos iekļautas tiesību normas, kas izriet no Eiropas Parlamenta un Padomes 2012. gada 25. oktobra Direktīvas 2012/29/ES, ar ko nosaka noziegumos cietušo tiesību, atbalsta un aizsardzības minimālos standartus un aizstāj Padomes Pamatlēmumu 2001/220/TI."
· 2. Noteikumi stājas spēkā 2024. gada 1. janvārī. 

